Source: https://net.jogtar.hu/jogszabaly?docid=A20H0049.OBH&dbnum=1
Timestamp: 2020-06-03 14:18:06
Document Index: 9327010

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

49.SZ/2020. (IV. 3.) OBHE határozat a bírósági épületekben tartózkodás rendjének veszélyhelyzet idejére történő szabályozásáról - Hatályos Jogszabályok Gyűjteménye
49.SZ/2020. (IV. 3.) OBHE határozat
a bírósági épületekben tartózkodás rendjének veszélyhelyzet idejére történő szabályozásáról *
A bíróságok szervezetéről és igazgatásáról szóló 2011. évi CLXI. törvény (a továbbiakban: Bszi.) 76. § (1) bekezdés b) pontjában és a Bszi. 168. §-ban írt felhatalmazás alapján, - a Veszélyhelyzeti Kabinet ajánlására - a következő határozatot hozom:
1. Elrendelem, hogy az ítélőtáblák és a törvényszékek elnökei a bírósági épületben tartózkodás rendjét a veszélyhelyzet kihirdetéséről szóló 40/2020. (III. 11.) Korm. rendelettel kihirdetett veszélyhelyzet idejére önálló szabályzatban (a továbbiakban: veszélyhelyzeti szabályzat) határozzák meg.
2. A veszélyhelyzeti szabályzatnak tartalmaznia kell a bírósági épületekben tartózkodók személyes érintkezését minimalizáló követelményeket, így különösen a következőket.
a) A bíróság épületében ügyfél csak a veszélyhelyzet idején a bíróságok működéséről és a bírósági épületek használati rendjéről szóló 47.SZ/2020. (IV. 1.) OBHE határozat (a továbbiakban: VOH) 4. pontjában meghatározott követelmény teljesülése esetén, az eljárási cselekmény foganatosításának ideje alatt tartózkodhat.
b) A bíróság érdekkörébe tartozó feladatot ellátó személy kizárólag a feladat ellátásához szükséges ideig, a megfelelő védőfelszerelés használata esetén tartózkodhat a bíróság épületében.
c) A bíró és igazságügyi alkalmazott (a továbbiakban együtt dolgozó) bírósági épületben tartózkodásáról előre tervezett munkaidő-nyilvántartást kell vezetni, amely alapján az épületben csak az e nyilvántartásban előzetesen feltüntetett dolgozó az ott megjelölt időszakban tartózkodhat.
d) A dolgozó hivatali kötelezettsége teljesítése érdekében sem léphet be a bíróság épületébe, ha rá vonatkozóan vagy vele együtt élő személyre hatósági karantént rendeltek el.
e) Ha a dolgozó COVID-19 vírusfertőzésen esett át, a bírósági épületbe kizárólag a gyógyulását igazoló orvosi dokumentáció bemutatásával léphet be.
f) A dolgozó hozzátartozója a bíróság épületébe nem léphet be.
g) A dolgozó személyes jelenlétet igénylő munkavégzését úgy kell biztosítani, hogy egy helyiségben csak egy dolgozó tartózkodhat.
h) A bíróság épületének közös használatban lévő helyiségeiben munkavégzésen kívüli okból dolgozó más dolgozóval együtt nem tartózkodhat.
i) A dolgozó a helyiségek használata során köteles a kihelyezett kézfertőtlenítő eszközöket használni.
j) A dolgozó köteles a rendelkezésére bocsátott egyéni védőeszközöket a bírósági épületben tartózkodása során használni.
3. A veszélyhelyzeti szabályzatban rendelkezni kell arról, hogy
a) a bírósági épületben tartózkodás rendjéről korábban kiadott elnöki intézkedéseket a veszélyhelyzeti szabályzatban foglalt eltérésekkel kell alkalmazni, és
b) a veszélyhelyzeti szabályzat a veszélyhelyzet megszűnésének Kormány általi megállapításával hatályát veszti.
4. Jelen határozat nem érinti az VOH 3. és 4. pontjában foglaltak hatályát.